**Gyvenamųjų būstų prijungimas prie esamų centralizuotų nuotekų tvarkymo sistemų 2021-11 Nr. LAAIF-AM-FK02-0014**

UAB „Lazdijų vanduo“ yra pateikusi paraišką ir gavusi finansavimą iš Lietuvos aplinkos apsaugos investicijų fondo (LAAIF) gyvenamųjų būstų prijungimui prie esamų centralizuotų nuotekų surinkimo sistemų Lazdijų aglomeracijoje. Ši LAAIF priemonė yra skirta nuotekų surinkimo tinklų per vartotojui nuosavybės teise ar bendrosios dalinės nuosavybės teise priklausantį ar kitaip valdomą sklypą nuo centralizuotosios nuotekų surinkimo sistemos arba nuotekų išvado, esančių viešojoje geriamojo vandens tiekimo teritorijoje (valstybės ar savivaldybės teisėtais pagrindais naudojamoje teritorijoje), iki vartotojui priklausančio pastato (būsto) tiesimui ir prijungimui prie esamų centralizuotų nuotekų tvarkymo sistemų, aglomeracijose, didesnėse kaip 2000 g. e. ir kurios paminėtos Europos Komisijos Pagrįstoje nuomonėje.

Projekto tikslas - gyvenamųjų būstų prijungumas prie esamos centralizuotos nuotekų surinkimo sistemos Lazdijų aglomeracijoje. Vykdant projektą numatoma nutiesti apie 0,40 km nuotekų surinkimo tinklų (išvadų), iš kurių apie 0,25 km bus privačių būstų sklypų ribose ir apie 0,15 km iki sklypų ribų. To rezultate, prie centralizuotos nuotekų surinkimo sistemos bus prijungti 13 gyvenamiejų būstų/21 gyventojas, kurie iki šiol naudojasi lauko tualetais, nuotekų surinkimo šuliniais, išgriebimo duobėmis. Šiuo projektu bus prisidedama prie 1991 m. gegužės 21 d. Tarybos direktyvos 91/271/EEB "Miesto nuotekų valymas" reikalavimų įgyvendinimo.

Į Lazdijų aglomeracijos ribas patenkantys Lazdijų miestas ir Lazdijų, Bajoriškių, Katkiškių kaimai sudaro bendrą centralizuotą nuotekų surinkimo sistemą. Gyventojams centralizuotai nuotekų tvarkymo paslaugas teikia UAB “Lazdijų vanduo”. Remiantis Lazdijų rajono savivaldybės vandens tiekimo ir nuotekų tvarkymo infrastruktūros plėtros specialiojo plano keitimu, Lazdijų aglomeracijos dydis - 4.718 (GE) gyventojų ekvivalentą atitinkanti apkrova. Lazdijų miesto aglomeracijoje esantis bendras būstų skaičius yra 2.167, gyventojų skaičius ~ 3.684 gyventojai.

Lazdijų aglomeracijoje viešąja nuotekų tvarkymo sistema naudojasi apie 78,63 proc. gyventojų. Per 2020 metus į Lazdijų aglomeracijos centralizuotus nuotekų tinklus buvo išleista apie 194.929 m3/metus buitinių nuotekų. Remiantis 2020 m. metine nuotekų tvarkymo ataskaita Lazdijų aglomeracijoje susidarančių nuotekų taršos vidutinės metinės koncentracijos: BDS7 – 259,99 mg/l, skendinčios medžiagos (SM) – 108,24 mg/l, bendras fosforas – 5,66 mg/l, bendras azotas – 47,70 mg/l. Pagrindinė problema: Lazdijų aglomeracijos gyventojai, kurie nėra prisijungę prie bendros sistemos, naudojasi nuotekų surinkimo šuliniais, išgriebimo duobėmis. Dažni atvejai kai jų naudojamos, išgriebimo duobės nėra sandarios ir nuotekos patenka į gruntą. Tai didina gruntinio vandens taršą, o ten pat gyventojai ir naudoja gruntinį geriamąjį vandenį iš kastinių šulinių. Ši situacija sąlygoja neigiamą poveikį gyventojų sveikatai bei aplinkos taršai. Taip pat, nėra užtikrinti Tarybos direktyvos 91/271/EEB „Miesto nuotekų valymas“ reikalavimai. Problemos sprendimui, planuojama nutiesti nuotekų tinklus (išvadus), prijungiant gyvenamuosius namus prie centralizuotos nuotekų surinkimo sistemos.

Pateiktoje paraiškoje numatyta, jog vidutiniškai vienam gyvenamam būstui prijungti skiriama maksimali subsidijų suma negali viršyti 2 100 EUR. Jeigu vidutinės vieno gyvenamo būsto prijungimo išlaidos viršis 2 100 eurų, skirtumą dengs pareiškėjas (UAB „Lazdijų vanduo“). Pareiškėjas finansuos ir 30% išlaidų, patirtų tiesiant nuotekų surinkimo tinklų dalį nuo pasijungimo taško iki gyventojo sklypo.

**Projekto finansavimo intensyvumas**:

* valstybės ar savivaldybės teisėtais pagrindais naudojamoje teritorijoje iki 70% tinkamų finansuoti išlaidų, tiesiant nuotekų surinkimo tinklų dalį nuo pasijungimo taško iki gyventojo sklypo;
* privačiame sklype kiemo nuotakynui iki 100% tinkamų finansuoti išlaidų.

**Projekto įgyvendinimo laikotarpis**:

* 2022 – 2023 metai.